1Yin in a-Páblo chi in 'o pa cárcel rumal re i Jesucrísto. Junam ru' i kachalal a-Timotéo, quin tz'ibaj bi i wuj-i chawe yet, ma Filemon; yet lic at kachi'il che i ka chac, chi lic c'ax cat ka na'o. 2Xak caka ya pan rutzil qui wach i jutzobaj je re i Dios chi quiqui mol quib pawachoch yet, xak che i kachalal ati Apia, xak che i ma Arquípo, chi lic kachi'il che u chac i Kajwal. 3Cwaj yin ca q'uiji ni 'utz piwi, xak ca q'uiji ni quicotemal pi c'ux chi ca pe ru' i ka Kajaw Dios, tak i Kajwal Jesucrísto. 4Yin, nic are wi, are quin tz'onoj che i Dios, xak quin tioxij che awumal yet, 5man in tom rason chi nim i c'axnabal a c'ux chique conojel i je re i Dios, xak lic cul a c'ux che i Kajwal Jesus. 6Yin lic quin tijin chu tz'onoxic che i Dios piquiwi ni'pa i qui cubam qui c'ux che i Kajwal rumal i nim laj u cubibal a c'ux yet che. Quin tz'onoj che chi que u to chu tayic u be ronojel tak i 'utz chi ca pe pakawi rumal i Kajwal Jesucrísto. 7Lic quin quicotic xak 'o mas u cowil in c'ux rumal i c'axnabal a c'ux yet chique i je re i Dios; awumal yet wachalal, lic 'o u cowil qui c'ux ique. 8Rumal ile, 'o jun pawor cwaj quin tz'onoj chawe. Katzij, yin rumal in patan u yom i Crísto chwe, 'o pin'ab cat in tako wach i rajwaxic ca 'ano, 9xui-ri, n-quin 'an taj, xa quin tz'onoj pawor chawe chi ca 'an na chwe xa rumal i c'axnabal a c'ux. Yin, chi in a-Páblo, in rij chic, xak in 'o prexil rumal re i Jesucrísto, 10quin tz'onoj chawe cha 'ana jun 'utzil chomal che i a-Onésimo. Ire-le xe'el chwe pacha mer wac'al rumal i Jesucrísto; queje ile xe'el chwe waral pa cárcel. 11Jela canok i a-Onésimo-le, xo'on che rib lic n-'us ta laj mocom chawe, xui-ri wo'or cu rik tan chic u chac chawe, y xak chwe yin. 12Wo'or quin tak chubi awu'. Cha c'ulaj na awu' pacha in c'ulaxic yin ca 'ano. 13Lic xwaj te yin chi ire ca canaj wu' pacha a q'uexel yet, cu tobej-we. Lic cu rik te u chac chwe tz'akat in 'o pa cárcel; in tz'apilic xa rumal i 'utz laj tzij chi quin paxsaj. 14Xui-ri, n-xwaj ta xin 'ano chi ca canaj wu', we n-queje ti ile ca ch'ob yet. N-cwaj ta quin 'an pen chawe we ca 'an i pawor-le chwe; n-cwaj taj we n-are ti a rayijbal yet. 15Mokxa queje xraj i Dios ile che i a-Onésimo: chi xel jubi' awu' man wo'or ca 'e chic awu' y ca q'uiji awu' ronojel 'ij sak. 16Ire wo'or, n-to' ta mocom chic, mas 'o chic u 'ij; ire lic jun awachalal chi lic c'ax na ca na'o. Yin katzij lic c'ax quin na'o, xui-ri yet lic mas c'ax ca na ni ire chinwach yin. C'ax ca na na man 'utz laj mocom, péro mas c'ax ca na na wo'or man awachalal chic rumal i Kajwal. 17Yet, we lic in awachi'il chi c'ax quin a na'o, cha 'ana i pawor-i chwe: cha c'ulaj i a-Onésimo awu'; cha 'ana che pacha yin quin a c'ulaj. 18We 'o u mac u 'anom chawe, xak we 'o u c'as awu', yin quin tojo. 19Quin tz'ibaj i tzij-i ru' in 'ab yin: Yin, chi in a-Páblo, lic quin toj na. Queje ile quin 'an na tupu yet 'o i pacha a c'as wu', man wumal yin a rikom a c'aslemal chuwach i Dios. Ile n-tu chac quin c'unsaj cha c'ux, xui-ri, xin bij na. 20Rumal-i wachalal, cha 'ana i pawor-le chwe rumal re i Kajwal; cha cubsaj in c'ux pacha ca majawic man oj kachalal kib rumal i Crísto. 21Quin tz'ibaj iri chawe, man weta'am chi lic cat cojon na che in tzij, xak ca 'an na mas puwi ile chi in tz'onom chawe. 22Xak cha yijba pa quin q'uiji wi are quin upon tan chic iwu'. Queje cha 'ana ile, man cul in c'ux che chi Dios cu ya na chiwe wach i tz'onom che, chi quin upon na chi solixic. 23Xak i ma Epáfras chi 'o wu' cu ya pan rutzil a wach; ire wachi'il pa cárcel rumal re i Jesucrísto. 24Xak i ma Márcos cu ya pan rutzil a wach, xak queje i ma Aristárco, xak i ma Démas, xak i ma Lúcas chi quin qui to ru' u chac i Kajwal. 25Cha q'uiji ni 'utz re i Kajwal Jesucrísto piwi yix. Amen (queje ile cwaj).
FILEMON 1